Den 27-årige mand fra Overlade, der flygtede fra arresten i Hobro for nu to uger siden, er stadig på flugt fra politiet.

Den 27-årige Rene Bandholst Jensen har nu været på flugt fra politiet i mere end to uger. Han blev mandag d. 7. marts varetægtsfængslet i fire uger ved retten i Aalborg, sigtet for voldtægt.  Da han senere samme dag kl. ca. klokken 15.15 skulle indsættes i Hobro Arrest, lykkedes det ham at flygte. Siden har politiet ledt efter ham i hans hjemby og hos familie og venner. Dog indtil videre uden held. Politiet har modtaget flere henvendelser fra borgere, der mente at have kendskab til, hvor den 27-årige befandt sig, og politiet tager alle henvendelser alvorligt. Det siger vicepolitiinspektør og leder af lokalpolitiet i Hobro, Ole Kristensen. Han opfordrer desuden alle, der har informationer i sagen til at henvende sig til politiet. Ole Kristensen tvivler ikke på, at de finder Rene Bandholst Jensen før eller siden. Rene Bandholst Jensen er sigtet for at have voldtaget en 24-årig kvinde efter at have kørt hende hjem til hendes ekskæreste. Da ekskæresten ikke var hjemme, tilbød han at køre pigen hjem til sig selv hos sine forældre. Her er voldtægten angiveligt foregået, da forældrene ikke var hjemme. Han vurderes ikke som aktuel farlig. Rene Bandholst Jensen fra Overlade beskrives som: 177 cm høj, alm. af bygning, kort mørkt hår. Ved flugten var han iført sort hættetrøje med gul tekst, blå bukser og sorte kondisko. Henvendelser i sagen kan ske på telefon 114.